**Povzetek revizijskega poročila *Pravilnost poslovanja Biotehniškega centra Naklo***

Računsko sodišče je izvedlo revizijo pravilnosti poslovanja *Biotehniškega centra Naklo* (v nadaljevanju: zavod) v letu 2017.

*Cilj revizije* je bil izrek mnenja o pravilnosti poslovanja zavoda v letu 2017.

O *poslovanju* zavoda v letu 2017 je računsko sodišče izreklo *mnenje s pridržkom*, ker je ugotovilo, da zavod ni vzpostavil ustrezne evidence o dnevni izrabi delovnega časa, kar je v nasprotju z Zakonom o evidencah na področju dela in socialne varnosti, dela na domu pa ni uredil v skladu z Zakonom o delovnih razmerjih ter Kolektivno pogodbo za dejavnost vzgoje in izobraževanja v Republiki Sloveniji. Pri oddaji javnih naročil za nakup konvencionalnih in ekoloških živil ter pisarniškega materiala v skupnem znesku 162.159 evrov je ravnal v nasprotju z Uredbo o zelenem javnem naročanju, ker ni upošteval okoljskih zahtev, živila v znesku 38.353 evrov pa je nabavljal tudi pri dobaviteljih, ki jih ni izbral po enem izmed postopkov, ki jih določa Zakon o javnem naročanju. S svojimi zaposlenimi je v nasprotju z Zakonom o ukrepih na področju plač in drugih stroškov dela v letu 2017 sklenil avtorske in podjemne pogodbe v skupnem znesku 4.825 evrov. Stanja sredstev in obveznosti do virov sredstev na dan 31. 12. 2017 ni uskladil s stanjem, ugotovljenim s popisom, kar ni bilo v skladu z Zakonom o računovodstvu.

Računsko sodišče je od zavoda zahtevalo *predložitev* *odzivnega poročila*, v katerem mora izkazati popravljalne ukrepe za odpravo ugotovljene nepravilnosti, ter mu podalo *priporočilo* za izboljšanje poslovanja.

Ljubljana, 13. decembra 2019